CELEX: 32022R1216
Language: lt
Date: 2022-07-08 00:00:00
Title: Komisijos įgyvendinimo reglamentas (ES) 2022/1216 2022 m. liepos 8 d. kuriuo 2022 metais nukrypstama nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) Nr. 615/2014 ir (ES) 2015/1368 nuostatų dėl tam tikrų administracinių patikrų ir patikrų vietoje, kurios turi būti atliekamos įgyvendinant bendrą žemės ūkio politiką, ir kuriuo iš dalies keičiamas Įgyvendinimo reglamentas (ES) 2021/725

2022 7 15   
               
               
                  LT
               
               
                  Europos Sąjungos oficialusis leidinys
               
               
                  L 188/49
               
            
         KOMISIJOS ĮGYVENDINIMO REGLAMENTAS (ES) 2022/1216
         2022 m. liepos 8 d.
         kuriuo 2022 metais nukrypstama nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) Nr. 615/2014 ir (ES) 2015/1368 nuostatų dėl tam tikrų administracinių patikrų ir patikrų vietoje, kurios turi būti atliekamos įgyvendinant bendrą žemės ūkio politiką, ir kuriuo iš dalies keičiamas Įgyvendinimo reglamentas (ES) 2021/725
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 62 straipsnio 2 dalį,
         atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (2), ypač į jo 8 straipsnį ir 18 straipsnio 1 dalies antrą pastraipą,
         atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms ir panaikinamas Tarybos reglamentas (EB) Nr. 1405/2006 (3), ypač į jo 7 straipsnį, 11 straipsnio 3 dalį ir 14 straipsnio 1 dalies antrą pastraipą,
         kadangi:
         
                     (1)
                  
                  
                     dėl COVID-19 pandemijos ir valstybių narių taikomų kovos su ja priemonių visose valstybėse narėse susiduriama su išskirtiniais administraciniais sunkumais planuojant ir laiku atliekant reikiamą patikrų vietoje skaičių. Dėl šių sunkumų gali būti vėluojama atlikti patikras ir vėliau išmokėti pagalbą. Be to, dėl pandemijos sukeltų ekonominių sutrikimų ūkininkai yra atsidūrę pažeidžiamoje padėtyje ir patiria finansinių sunkumų bei grynųjų pinigų srautų problemų;
                  
               
                     (2)
                  
                  
                     atsižvelgdama į precedento neturintį šių aplinkybių pobūdį, Komisija priėmė Komisijos įgyvendinimo reglamentus (ES) 2020/532 (4) ir (ES) 2021/725 (5), kuriais siekiama sumažinti šiuos sunkumus nukrypstant nuo įvairių bendros žemės ūkio politikos srityje taikomų įgyvendinimo reglamentų nuostatų dėl tam tikrų administracinių patikrų ir patikrų vietoje laiko ir skaičiaus. Kadangi dėl 2022 m. užsitęsusios COVID-19 pandemijos sunkumai išlieka, panašias priemones tikslinga numatyti ir 2022 m.;
                  
               
                     (3)
                  
                  
                     Komisijos įgyvendinimo reglamente (ES) Nr. 809/2014 (6) nustatytos taisyklės dėl, inter alia, patikrų vietoje laiko ir tikrinimo normų, susijusių su tam tikromis pagal integruotą sistemą atliekamomis patikromis vietoje, įskaitant pagal pagalbos už gyvulius schemas vykdomo tikrinimo normas. Be to, tame reglamente nustatytos patikras vietoje reglamentuojančios taisyklės, susijusios su pagalbos už gyvulius paraiškoms ir pagal su gyvuliais susijusias paramos priemones teikiamiems mokėjimo prašymams taikomais atitikties reikalavimams kriterijais, įsipareigojimais ir kitomis pareigomis, pagal su plotu ir gyvuliais nesusijusias kaimo plėtros priemones vykdomo tikrinimo normomis ir mažiausiomis su kompleksine parama susijusio tikrinimo normomis;
                  
               
                     (4)
                  
                  
                     Įgyvendinimo reglamento (ES) Nr. 809/2014 24 straipsnio 4 dalyje, 48 straipsnio 5 dalyje, 49 straipsnio 1 dalyje, 52 straipsnio 1 dalyje, 60 straipsnio 2 dalyje ir 71 straipsnio 3 dalyje nustatytos tam tikros taisyklės, kurių kompetentinga institucija turi laikytis atlikdama administracines patikras arba patikras vietoje. Atsižvelgiant į COVID-19 pandemijos sukeltas aplinkybes, tikslinga skatinti tas patikras vykdyti nuotolinio stebėjimo būdu ir naudoti naujas technologijas, pavyzdžiui, bepiločių orlaivių sistemas, su geografine vietove susietas nuotraukas, pasaulinės palydovinės navigacijos sistemos (GNSS) imtuvus kartu su Europos geostacionarine navigacine tinklo sistema (EGNOS) ir Europos palydovinės navigacijos sistema (GALILEO), sistemos „Copernicus“ palydovų „Sentinel“ surinktus duomenis ir kitus atitinkamus patvirtinamuosius dokumentus, kurie naudojami tikrinant atitikties reikalavimams kriterijus, įsipareigojimų ar kitų pareigų vykdymą pagal atitinkamą pagalbos schemą ar paramos priemonę, taip pat atitiktį su kompleksine parama susijusiems reikalavimams ir standartams;
                  
               
                     (5)
                  
                  
                     Įgyvendinimo reglamento (ES) Nr. 809/2014 26 straipsnio 4 dalyje ir 42 straipsnio 1 dalyje išdėstytos taisyklės, reglamentuojančios patikras vietoje, kurias atliekant tikrinama, ar laikomasi visų atitikties reikalavimams kriterijų, įsipareigojimų ir kitų pareigų, ir taikomos visiems gyvuliams, dėl kurių pagal pagalbos už gyvulius schemas arba su gyvuliais susijusias paramos priemones, kurių reikalavimų laikymasis turi būti patikrintas, buvo pateiktos pagalbos paraiškos arba mokėjimo prašymai. Atsižvelgiant į dabartinę padėtį, tikslinga nustatyti, kad tais atvejais, kai valstybės narės negali atlikti tų patikrų vietoje laikydamosi tose nuostatose išdėstytų reikalavimų ir kai neturima alternatyvių įrodymų, jos gali nuspręsti tas patikras 2022 paraiškų teikimo metais arba 2022 kalendoriniais metais atlikti bet kuriuo tų metų laikotarpiu su sąlyga, kad atliekant patikras vis dar įmanoma patikrinti atitiktį pagalbos ir (arba) paramos skyrimo sąlygoms;
                  
               
                     (6)
                  
                  
                     kai kurioms Reglamentu (ES) Nr. 1306/2013 nustatytoms pareigoms, susijusioms su kompleksine parama, ir Europos Parlamento ir Tarybos reglamente (ES) Nr. 1307/2013 (7) nustatytoms pareigoms, susijusioms su pagalbos už gyvulius schemomis arba su gyvuliais susijusiomis paramos priemonėmis, nustatyti konkretūs diferencijuoti jų vykdymo terminai, todėl būtina, kad patikros vietoje būtų atliekamos laikantis tos tvarkos. Valstybių narių taikomos kovos su COVID-19 pandemija priemonės daro poveikį galimybei reikalaujamas patikras vietoje atlikti tiksliai ir per toms pareigoms įvykdyti nustatytą terminą. Be to, kai kurių rūšių patikros, kurioms atlikti kaip apsilankymo ūkyje alternatyva naudojamos naujos technologijos, gali būti neįmanomos. Todėl tam tikrų patikrų, kurios turi būti atliktos 2022 m., atveju būtina nukrypti nuo Įgyvendinimo reglamento (ES) Nr. 809/2014 30–33 straipsnių, 40a straipsnio, 50 straipsnio, 52 straipsnio ir 68 straipsnio 1 dalies ir sumažinti mažiausią patikrų vietoje normą, palyginti su įprastomis tikrinimo normomis, kurios taikomos atitinkamai su plotu ir gyvuliais susijusioms pagalbos schemoms ir paramos priemonėms, kaimo plėtros priemonėms, išskyrus susijusias su integruota administravimo ir kontrolės sistema, ir su kompleksine parama susijusioms pareigoms;
                  
               
                     (7)
                  
                  
                     siekiant išlaikyti prevencinį patikrų poveikį, 2022 paraiškų teikimo metais turi būti išlaikytas Įgyvendinimo reglamento (ES) Nr. 809/2014 35 straipsnyje, 50 straipsnio 5 dalyje ir 68 straipsnio 4 dalyje nustatyta pareiga padidinti tikrinimo normas, jei per praėjusiais metais atliktas patikras nustatyta sunkių reikalavimų nesilaikymo atvejų. Jei per 2021 m. atliktas patikras vietoje nustatyta sunkių reikalavimų nesilaikymo atvejų, turėtų būti reikalaujama padidinti 2022 m. patikrų vietoje lygį. Todėl valstybės narės, kurioms pagal to reglamento 35 straipsnį, 50 straipsnio 5 dalį arba 68 straipsnio 4 dalį tenka pareiga 2022 paraiškų teikimo metais padidinti tikrinimo normą ir kurios nusprendžia taikyti šiame reglamente numatytas sumažintas tikrinimo normas, tą padidinimą turėtų taikyti šiame reglamente numatytoms sumažintoms tikrinimo normoms;
                  
               
                     (8)
                  
                  
                     Komisijos įgyvendinimo reglamentuose (ES) Nr. 180/2014 (8) ir (ES) Nr. 181/2014 (9) nustatytos tikrinimo normos, taikomos atliekant patikras pagal specialias žemės ūkio priemones atokiausiems Sąjungos regionams ir mažosioms Egėjo jūros saloms. Dėl taikomų kovos su COVID-19 pandemija priemonių, kurios taip pat daro poveikį atokiausiems Sąjungos regionams ir mažosioms Egėjo jūros saloms, tikslinga nukrypti nuo tų reglamentų, suteikiant galimybę naudoti naujas technologijas kaip alternatyvius įrodymų šaltinius, susijusius su patikromis, ir patikslinant 2022 metais taikomas patikrų vietoje normas. Vis dėlto, siekiant išlaikyti prevencinį patikrų pagal įgyvendinimo reglamentus (ES) Nr. 180/2014 ir (ES) Nr. 181/2014 poveikį, turėtų būti išlaikyta Reglamento (ES) Nr. 1306/2013 59 straipsnio 5 dalyje nustatyta pareiga padidinti tikrinimo normą. Todėl valstybės narės, kurioms pagal Reglamento (ES) Nr. 1306/2013 59 straipsnio 5 dalį tenka pareiga 2022 paraiškų teikimo metais padidinti tikrinimo normą ir kurios nusprendžia taikyti šiame reglamente numatytas sumažintas tikrinimo normas, tą padidinimą turėtų taikyti minėtoms sumažintoms tikrinimo normoms;
                  
               
                     (9)
                  
                  
                     Komisijos įgyvendinimo reglamento (ES) 2017/892 (10) 24 straipsnyje nustatyta, kad valstybės narės turi patikrinti, be kita ko, vietoje, vaisių ir daržovių sektoriaus gamintojų organizacijų arba gamintojų organizacijų asociacijų atitiktį pripažinimo kriterijams. Dėl taikomų kovos su COVID-19 pandemija priemonių su pripažinimo kriterijais susijusios patikros vietoje neturėtų būti atliekamos 2022 metais;
                  
               
                     (10)
                  
                  
                     Įgyvendinimo reglamento (ES) 2017/892 27 straipsnio 2 dalyje nustatyta, kad per metines patikras vietoje tikrinamas ėminys turi atitikti ne mažiau kaip 30 % visos prašomos pagalbos sumos. Dėl taikomų kovos su COVID-19 pandemija priemonių valstybės narės gali nesugebėti įvykdyti tų reikalavimų, todėl joms turėtų būti leista 2022 metais atlikti mažesnę procentinę dalį tų patikrų;
                  
               
                     (11)
                  
                  
                     Įgyvendinimo reglamento (ES) 2017/892 27 straipsnio 7 dalyje nustatyta, kad su atskirais ūkiais susiję gamintojų organizacijų narių įgyvendinami veiksmai, įtraukti į to reglamento 27 straipsnio 2 dalyje nurodytą ėminį, turi būti tikrinami bent vieną kartą apsilankant tuose ūkiuose, kad būtų patikrinta, kaip jie įgyvendinami. Dėl taikomų kovos su COVID-19 pandemija priemonių valstybės narės gali nesugebėti įvykdyti tų reikalavimų, todėl 2022 m. joms neturėtų būti taikomi reikalavimai dėl apsilankymų atskiruose gamintojų organizacijų ūkiuose dažnumo;
                  
               
                     (12)
                  
                  
                     Įgyvendinimo reglamento (ES) 2017/892 29 straipsnio 2 dalyje nustatyta, kad produktų pašalinimo iš rinkos operacijų pirmojo lygio patikros turi apimti 100 % iš rinkos pašalintų produktų kiekio, išskyrus produktus, kurie skirti nemokamai paskirstyti, kurių pagal to reglamento 29 straipsnio 3 dalį valstybės narės galėtų tikrinti mažesnę procentinę dalį, bet ne mažiau kaip 10 % konkrečios gamintojų organizacijos atitinkamo prekybos metų produkcijos kiekio. Dėl taikomų kovos su COVID-19 pandemija priemonių valstybės narės gali nesugebėti įvykdyti to reikalavimo, todėl joms turėtų būti leista 2022 metais tikrinti mažesnę ir visų kitų iš rinkos pašalintų produktų, nepriklausomai nuo jų numatomos paskirties, procentinę dalį, bet ne mažiau kaip 10 % konkrečios gamintojų organizacijos atitinkamo prekybos metų produkcijos kiekio;
                  
               
                     (13)
                  
                  
                     Įgyvendinimo reglamento (ES) 2017/892 30 straipsnio 3 dalyje nustatyta, kad per kiekvieną patikrą tikrinamas ėminys, atitinkantis ne mažiau kaip 5 % produktų, kuriuos gamintojų organizacija pašalino iš rinkos prekybos metais, kiekio. Dėl taikomų kovos su COVID-19 pandemija priemonių valstybės narės gali nesugebėti įvykdyti to reikalavimo, todėl 2022 metais joms turėtų būti leista tikrinti ne mažiau kaip 3 % produktų, kuriuos gamintojų organizacija pašalino iš rinkos 2020 prekybos metais, kiekio;
                  
               
                     (14)
                  
                  
                     dėl taikomų kovos su COVID-19 pandemija priemonių valstybėms narėms iš esmės ir toliau bus sudėtinga 2022 m. atlikti su metinėmis pagalbos paraiškomis susijusias patikras vietoje, produktų pašalinimo iš rinkos operacijų pirmojo ir antrojo lygmens patikras ir neprinokusių vaisių ir daržovių derliaus nuėmimo ir derliaus nenuėmimo patikras, numatytas atitinkamai Įgyvendinimo reglamento (ES) 2017/892 27 straipsnio 2 ir 7 dalyse, 29 straipsnio 2 dalyje, 30 straipsnio 3 dalyje ir 31 straipsnio 1 ir 2 dalyse. Todėl valstybėms narėms turėtų būti leidžiama numatyti patikras, kurios būtų lygiavertės patikroms vietoje, pavyzdžiui, su geografine vietove susietas nuotraukas, nuotraukas su nurodyta data, bepiločių orlaivių stebėjimo ataskaitas su nurodyta data, administracines patikras arba vaizdo konferencijas su paramos gavėjais;
                  
               
                     (15)
                  
                  
                     dėl taikomų kovos su COVID-19 pandemija priemonių valstybėms narėms iš esmės ir toliau bus sudėtinga 2022 metais atlikti sistemingas ėminiais grindžiamas patikras vietoje, susijusias su veiksmais, kurie remiami pagal Europos Parlamento ir Tarybos reglamento (ES) Nr. 1308/2013 (11) 45–52 straipsnius. Todėl 2020 ir 2021 finansiniams metams jau nustatyta nuo Komisijos įgyvendinimo reglamento (ES) 2016/1150 (12) 32 straipsnio 1 dalies ir 42 straipsnio 3 dalies nukrypti leidžianti nuostata turėtų būti numatyta ir 2022 finansiniams metams, siekiant suteikti valstybėms narėms galimybę nustatyti sistemingoms patikroms vietoje lygiaverčius tikrinimo būdus, pavyzdžiui, nuotraukas su nurodyta data, bepiločių orlaivių stebėjimo ataskaitas su nurodyta data, administracines patikras arba vaizdo konferencijas su paramos gavėjais, ir užtikrinti, kad iki atliekant mokėjimus būtų užtikrinta atitiktis su vyno sektoriuje taikomomis paramos programomis susijusiuose teisės aktuose nustatytoms taisyklėms;
                  
               
                     (16)
                  
                  
                     neprinokusių vynuogių derliaus nuėmimo veiklos, kuri remiama pagal Reglamento (ES) Nr. 1308/2013 47 straipsnį, atveju valstybėms narėms taip pat iš esmės bus sudėtinga per Įgyvendinimo reglamento (ES) 2016/1150 43 straipsnio 3 dalyje nustatytą terminą atlikti sistemingas patikras vietoje 2022 finansiniais metais. Todėl turi būti nustatyta nukrypti leidžianti nuostata, pagal kurią patikrų užbaigimo terminas atidedamas iki 2022 m. rugsėjo 15 d.;
                  
               
                     (17)
                  
                  
                     Komisijos įgyvendinimo reglamento (ES) 2018/274 (13) 27 straipsnio 3 dalyje nustatytas šviežių vynuogių ėminių, imamų vynuogynuose tuo metu, kai atitinkamame plote nuimamas derlius, tam, kad būtų sukurtas Komisijos deleguotojo reglamento (ES) 2018/273 (14) 39 straipsnyje nurodytas analitinis izotopinių duomenų bankas, skaičius. Tais atvejais, kai dėl taikomų kovos su COVID-19 pandemija priemonių valstybės narės ir toliau negali atlikti tokių patikrų, joms turėtų būti leidžiama nukrypti nuo mažiausio ėminių skaičiaus reikalavimo;
                  
               
                     (18)
                  
                  
                     Įgyvendinimo reglamento (ES) 2018/274 31 straipsnio 2 dalies b punkte nustatyta, kad valstybės narės turi kasmet atlikdamos patikras vietoje patikrinti ne mažiau kaip 5 % visų vynuogių augintojų, nurodytų vynuogynų registre. Kadangi dėl taikomų kovos su COVID-19 pandemija priemonių kai kuriose vyną gaminančiose valstybėse narėse ir toliau iš esmės sudėtinga atlikti tokias patikras, 2022 metams ši procentinė dalis turėtų būti sumažinta. Dėl tos pačios priežasties valstybėms narėms turėtų būti leidžiama 2022 metais laikinai sustabdyti to reglamento 31 straipsnio 2 dalies c punkte nurodytas sistemingas patikras vietoje, kurios turi būti atliekamos vynmedžiais apsodintuose plotuose, kurie nėra įtraukti į jokią vyno augintojo bylą;
                  
               
                     (19)
                  
                  
                     Komisijos įgyvendinimo reglamente (ES) Nr. 615/2014 (15) dėl darbo programų, skirtų alyvuogių aliejaus ir valgomųjų alyvuogių sektoriams remti, nustatytos patikrų vietoje taisyklės, skirtos Sąjungos finansavimo skyrimo sąlygų vykdymui tikrinti. Dėl taikomų kovos su COVID-19 pandemija priemonių gali kilti sunkumų atliekant tas patikras, kurios privalomos pagal to reglamento 6 straipsnį. Todėl tikslinga valstybėms narėms suteikti lankstumo – leisti 2022 kalendoriniais metais patikras vietoje pakeisti alternatyviomis patikromis;
                  
               
                     (20)
                  
                  
                     Komisijos įgyvendinimo reglamente (ES) 2015/1368 (16) dėl pagalbos bitininkystės sektoriui nustatytos taisyklės, reglamentuojančios nacionalinių bitininkystės programų tinkamo įgyvendinimo, faktiškai patirtų išlaidų ir bitininkų deklaruoto avilių skaičiaus teisingumo stebėseną ir patikras. Pagal to reglamento 8 straipsnio 3 dalį valstybės narės turi užtikrinti, kad būtų atliktos bent 5 % pagalbos paraiškų teikėjų pagal bitininkystės programas patikros. Dėl taikomų kovos su COVID-19 pandemija priemonių gali būti sunku atlikti tokį skaičių patikrų vietoje, kurio reikia, kad būtų pasiekta ta riba. Todėl tikslinga suteikti valstybėms narėms lankstumo, leidžiant taikyti nuo to reikalavimo nukrypti leidžiančią nuostatą. Tačiau dėl tokios nukrypti leidžiančios nuostatos taikymo neturėtų padidėti nepagrįstai išmokėtų sumų rizika. Todėl, kiek tai įmanoma, vietoj bet kokio patikrų vietoje skaičiaus sumažinimo turėtų būti taikomi alternatyvūs tikrinimo būdai;
                  
               
                     (21)
                  
                  
                     dėl ankstesnių su tikrinimo normų didinimu susijusių lankstumo galimybių, valstybėms narėms siūlytų per pastaruosius dvejus metus, svarbu atkurti pradinę taisyklę, kuri turi didelį atgrasomąjį poveikį, ir patikslinti metus, į kuriuos reikėtų atsižvelgti nustatant didesnę tikrinimo normą pagal Įgyvendinimo reglamento (ES) Nr. 809/2014 35 straipsnį, 50 straipsnio 5 dalį ir 68 straipsnio 4 dalį ir Reglamento (ES) Nr. 1306/2013 59 straipsnio 5 dalį. Atsižvelgiant į galimus valstybių narių kontrolės procedūrų pakeitimus nustačius reikalavimų nesilaikymo atvejų, laikoma, kad netikslinga taikyti taisomuosius mechanizmus, susijusius su reikalavimų nesilaikymo atvejais, nustatytais vykdant su 2019 paraiškų teikimo metais susijusius tikrinimus, taigi reikėtų atsižvelgti į paskutinius metus. Todėl būtina iš dalies pakeisti Įgyvendinimo reglamento (ES) 2021/725 3, 5 ir 6 straipsnius;
                  
               
                     (22)
                  
                  
                     šiame reglamente išdėstytos nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) Nr. 615/2014 ir (ES) 2015/1368 nukrypti leidžiančios nuostatos turėtų suteikti galimybę valstybėms narėms išvengti tikrinimo priemonių ir pagalbos paraiškų nagrinėjimo vėlavimo, taigi ir išvengti išmokų už 2022 metus išmokėjimo gavėjams vėlavimo. Tačiau būtina, kad tokios leidžiančios nukrypti nuostatos netrukdytų patikimam finansų valdymui ir pakankamo patikinimo lygio reikalavimo laikymuisi. Atitinkamai valstybės narės, taikančios tas nukrypti leidžiančias nuostatas, yra atsakingos už tai, kad būtų imtasi visų reikalingų priemonių siekiant užtikrinti, kad būtų išvengta permokų ir kad būtų pradėtas bet kokių nepagrįstai išmokėtų sumų susigrąžinimo procesas. Be to, jeigu taikomos šios nukrypti leidžiančios nuostatos, tai turėtų būti nurodyta 2022 ir 2023 finansinių metų valdymo deklaracijoje, nurodytoje Reglamento (ES) Nr. 1306/2013 7 straipsnio 3 dalies pirmos pastraipos b punkte;
                  
               
                     (23)
                  
                  
                     siekiant užtikrinti sklandų šiame reglamente nustatytų priemonių, kurios yra būtinos, kad valstybės narės galėtų organizuoti tikrinimo kampanijas, kartu laikydamosi taikomų kovos su COVID-19 pandemija priemonių, įgyvendinimą, šis reglamentas turėtų įsigalioti jo paskelbimo Europos Sąjungos oficialiajame leidinyje dieną ir būti taikomas atgaline data, kad valstybės narės galėtų įgyvendinti numatytus pakeitimus nuo atitinkamų tikrinimo kampanijų pradžios: I ir II skyriuose ir III skyriaus 3 ir 4 skirsniuose nurodytos priemonės turėtų būti taikomos nuo 2022 m. sausio 1 d., t. y. nuo paraiškų teikimo metų pagal integruotą administravimo ir kontrolės sistemą pradžios arba kalendorinių metų pradžios, jei tai yra su plotu ir gyvuliais nesusijusios paramos kaimo plėtrai priemonės ir vyno sektoriaus priemonės; III skyriaus 1 ir 2 skirsniuose nurodytos priemonės turėtų būti taikomos nuo 2021 m. spalio 16 d., t. y. finansinių metų pradžios, o III skyriaus 5 skirsnyje nurodytos priemonės turėtų būti taikomos nuo 2021 m. rugpjūčio 1 d., t. y. bitininkystės metų pradžios;
                  
               
                     (24)
                  
                  
                     šiame reglamente nustatytos priemonės atitinka Žemės ūkio fondų komiteto, Tiesioginių išmokų komiteto, Kaimo plėtros komiteto ir Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         I SKYRIUS
         
            NUO REGLAMENTO (ES) Nr. 809/2014 NUKRYPTI LEIDŽIANČIOS NUOSTATOS
         
         
            1 straipsnis
            Nukrypstant nuo Įgyvendinimo reglamento (ES) Nr. 809/2014 24 straipsnio 4 dalies, 48 straipsnio 5 dalies, 49 straipsnio 1 dalies, 52 straipsnio 1 dalies, 60 straipsnio 2 dalies trečios pastraipos ir 71 straipsnio 3 dalies, dėl taikomų kovos su COVID-19 pandemija priemonių valstybės narės patikrų, kurios turi būti atliekamos atitinkamai 2022 paraiškų teikimo metais arba 2022 kalendoriniais metais, atveju gali nuspręsti vietoj visų tame reglamente numatytų fizinių patikrų, visų pirma apsilankymų ir patikrų vietoje, remtis palydoviniais arba aerofotografijos vaizdais arba naudoti naujas technologijas (pavyzdžiui, su geografine vietove susietas nuotraukas), arba remtis kitais atitinkamais įrodymais, įskaitant kompetentingos institucijos prašymu gavėjo pateiktus patvirtinamuosius dokumentus, kuriais remiantis būtų galima padaryti kompetentingai institucijai priimtinas galutines išvadas.
            Jei apsilankymų veiksmo, kuriam suteikta parama, vykdymo vietoje arba investicijų realizavimo vietoje, nurodytų Įgyvendinimo reglamento (ES) Nr. 809/2014 48 straipsnio 5 dalyje, negalima pakeisti atitinkamais patvirtinamaisiais dokumentais, valstybės narės tuos apsilankymus rengia po to, kai išmokėta galutinė išmoka.
         
         
            2 straipsnis
            Nukrypstant nuo Įgyvendinimo reglamento (ES) Nr. 809/2014 26 straipsnio 4 dalies ir 42 straipsnio 1 dalies, tais atvejais, kai dėl taikomų kovos su COVID-19 pandemija priemonių valstybės narės negali atlikti patikrų vietoje per tose nuostatose nustatytą laikotarpį, o taikant alternatyvius metodus, kurie, be kita ko, apima naujų technologijų naudojimą, negalima gauti reikiamų įrodymų, valstybės narės gali nuspręsti tas patikras atitinkamai 2022 paraiškų teikimo metais arba 2022 kalendoriniais metais atlikti bet kuriuo tų metų laikotarpiu su sąlyga, kad atliekant patikras vis dar įmanoma patikrinti atitiktį pagalbos ir (arba) paramos skyrimo sąlygoms.
         
         
            3 straipsnis
            
               1.   Kai dėl taikomų kovos su COVID-19 pandemija priemonių valstybės narės negali atlikti patikrų vietoje atitinkamai 2022 paraiškų teikimo metais arba 2022 kalendoriniais metais, tai, laikydamosi Įgyvendinimo reglamento (ES) Nr. 809/2014 30–33 straipsniuose, 40a straipsnio 1 dalies pirmos pastraipos c punkte, 40a straipsnio 2 dalies b punkte, 50 straipsnio 1 dalies pirmoje pastraipoje, 52 straipsnio 2 dalyje, 60 straipsnio 2 dalies trečioje pastraipoje ir 68 straipsnio 1 dalies pirmoje pastraipoje nustatytų reikalavimų, valstybės narės gali nuspręsti taikyti šio straipsnio 2–10 dalyse nustatytas taisykles.
            
            
               2.   Nukrypstant nuo Įgyvendinimo reglamento (ES) Nr. 809/2014 30 straipsnio, 2022 paraiškų teikimo metais tikrinimo norma turi būti bent:
               
                           a)
                        
                        
                           3 % visų gavėjų, teikiančių paraišką pagal bazinės išmokos sistemą arba vienkartinės išmokos už plotus sistemą;
                        
                     
                           b)
                        
                        
                           3 % visų gavėjų, teikiančių paraišką dėl perskirstymo išmokos;
                        
                     
                           c)
                        
                        
                           3 % visų gavėjų, teikiančių paraišką dėl išmokos už vietoves, kuriose esama gamtinių kliūčių;
                        
                     
                           d)
                        
                        
                           3 % visų gavėjų, teikiančių paraišką dėl išmokos jauniesiems ūkininkams;
                        
                     
                           e)
                        
                        
                           3 % visų gavėjų, teikiančių paraišką dėl su plotu susijusių išmokų pagal savanoriškos susietosios paramos sistemą;
                        
                     
                           f)
                        
                        
                           3 % visų gavėjų, teikiančių paraišką dėl išmokos pagal smulkiųjų ūkininkų sistemą;
                        
                     
                           g)
                        
                        
                           10 % plotų, kurie deklaruoti kanapėms auginti;
                        
                     
                           h)
                        
                        
                           3 % visų gavėjų, teikiančių paraišką dėl specialiosios išmokos už medvilnę.
                        
                     Valstybės narės, kurios jau yra nusprendusios pagal Įgyvendinimo reglamento (ES) Nr. 809/2014 36 straipsnį sumažinti su tam tikromis schemomis susijusio tikrinimo normą iki 3 %, gali šioje dalyje toms schemoms nustatytas procentines dalis dar sumažinti iki 1 %. Valstybės narės, įdiegusios kanapių auginimo išankstinio patvirtinimo sistemą pagal to reglamento 36 straipsnio 6 dalį, tikrinimo normos negali sumažinti žemiau 10 %.
            
            
               3.   Nukrypstant nuo Įgyvendinimo reglamento (ES) Nr. 809/2014 31 straipsnio, 2022 paraiškų teikimo metais tikrinimo norma turi būti bent:
               
                           a)
                        
                        
                           3 % visų gavėjų, kuriems taikomas reikalavimas laikytis klimatui ir aplinkai naudingos žemės ūkio praktikos;
                        
                     
                           b)
                        
                        
                           1 %:
                           
                                       i)
                                    
                                    
                                       visų žalinimo išmokos skyrimo reikalavimus atitinkančių gavėjų, kurie atleidžiami ir nuo pasėlių įvairinimo, ir nuo ekologiniu požiūriu svarbių vietovių turėjimo pareigų kaip neatitinkantys Reglamento (ES) Nr. 1307/2013 44 ir 46 straipsniuose nurodytų ribų ir kuriems netaikomos to reglamento 45 straipsnyje nurodytos pareigos;
                                    
                                 
                                       ii)
                                    
                                    
                                       arba (tais metais, kai valstybėje narėje netaikomas Komisijos deleguotojo reglamento (ES) Nr. 639/2014 (17) 44 straipsnis) žalinimo išmokos skyrimo reikalavimus atitinkančių gavėjų, kurie atleidžiami ir nuo pasėlių įvairinimo, ir nuo ekologiniu požiūriu svarbių vietovių turėjimo pareigų kaip neatitinkantys Reglamento (ES) Nr. 1307/2013 44 ir 46 straipsniuose nurodytų ribų ir kuriems netaikoma to reglamento 45 straipsnio 1 dalyje nurodyta pareiga;
                                    
                                 
                     
                           c)
                        
                        
                           3 % visų gavėjų, kuriems taikomas reikalavimas laikytis žalinimo praktikos ir kurie taiko Reglamento (ES) Nr. 1307/2013 43 straipsnio 3 dalies b punkte nurodytas nacionalines arba regionines aplinkosaugos sertifikavimo sistemas.
                        
                     Pirmos pastraipos a punkte nurodyta tikrinimo norma kartu apima ne mažiau kaip 3 % visų gavėjų, kurie turi daugiamečių žolynų plotų, esančių aplinkosaugos požiūriu pažeidžiamose vietovėse, kurioms taikoma Tarybos direktyva 92/43/EEB (18) arba Europos Parlamento ir Tarybos direktyva 2009/147/EB (19), ir kitose Reglamento (ES) Nr. 1307/2013 45 straipsnio 1 dalyje nurodytose pažeidžiamose vietovėse.
            
            
               4.   Nukrypstant nuo Įgyvendinimo reglamento (ES) Nr. 809/2014 32 straipsnio, 2022 paraiškų teikimo metais tikrinimo norma turi būti bent:
               
                           a)
                        
                        
                           3 % visų gavėjų, teikiančių paraiškas pagal kaimo plėtros priemones;
                        
                     
                           b)
                        
                        
                           3 % visų kolektyvų, teikiančių kolektyvinį prašymą.
                        
                     Europos Parlamento ir Tarybos reglamento (ES) Nr. 1305/2013 (20) 28 ir 29 straipsniuose nurodytų priemonių atveju pirmos pastraipos a punkte nurodyta 3 % tikrinimo norma įvykdoma kiekvienos atskiros priemonės lygmeniu.
            
            
               5.   Nukrypstant nuo Įgyvendinimo reglamento (ES) Nr. 809/2014 33 straipsnio, 2022 paraiškų teikimo metais tikrinimo norma turi būti ne mažesnė kaip 3 % visų pagal paramos už gyvulius schemas paraiškas teikiančių gavėjų ir apimti bent 3 % gyvulių.
            
            
               6.   Nukrypstant nuo Įgyvendinimo reglamento (ES) Nr. 809/2014 40a straipsnio 1 dalies pirmos pastraipos c punkto pirmo sakinio, atliekamos atitinkamos bent 3 % gavėjų patikros, susijusios su atitikties reikalavimams kriterijais, įsipareigojimais ir kitomis pareigomis.
            
            
               7.   Nukrypstant nuo Įgyvendinimo reglamento (ES) Nr. 809/2014 40a straipsnio 2 dalies b punkto, tetrahidrokanabinolio kiekio auginamose kanapėse patikrinimas atliekamas bent 10 % ploto.
            
            
               8.   Nukrypstant nuo Įgyvendinimo reglamento (ES) Nr. 809/2014 50 straipsnio 1 dalies pirmos pastraipos ir 60 straipsnio 2 dalies trečios pastraipos, 2022 kalendoriniais metais patikrų norma turi būti bent 3 %.
            
            
               9.   Nukrypstant nuo Įgyvendinimo reglamento (ES) Nr. 809/2014 52 straipsnio 2 dalies, per ex post patikras 2022 kalendoriniais metais tikrinimo norma turi būti ne mažesnė kaip 0,6 %.
            
            
               10.   Nukrypstant nuo Įgyvendinimo reglamento (ES) Nr. 809/2014 68 straipsnio 1 dalies pirmos pastraipos, 2022 paraiškų teikimo metais mažiausia kompleksinės paramos tikrinimo norma turi būti 0,5 %.
            
         
         II SKYRIUS
         
            NUO SPECIALIŲ ATOKIAUSIEMS SĄJUNGOS REGIONAMS IR MAŽOSIOMS EGĖJO JŪROS SALOMS SKIRTŲ PRIEMONIŲ NUKRYPTI LEIDŽIANČIOS NUOSTATOS
         
         
            1 SKIRSNIS
         
         
            
               Nuo Įgyvendinimo reglamento (ES) Nr. 180/2014 nukrypti leidžiančios nuostatos
            
         
         
            4 straipsnis
            
               1.   Nukrypstant nuo Įgyvendinimo reglamento (ES) Nr. 180/2014 16 straipsnio 2 dalies, tais atvejais, kai dėl taikomų kovos su COVID-19 pandemija priemonių valstybės narės atokiausiuose regionuose negali atlikti fizinių patikrų pagal toje nuostatoje įtvirtintas taisykles, jos gali nuspręsti 2022 metais jas organizuoti pagal šio straipsnio 2 dalyje nustatytas taisykles.
            
            
               2.   Per fizines patikras, kurios atitinkamuose atokiausiuose regionuose atliekamos tuomet, kai importuojami, įvežami, eksportuojami ir siunčiami žemės ūkio produktai, tikrinamas reprezentatyvusis bent 3 % licencijų ir sertifikatų, pateiktų pagal Įgyvendinimo reglamento (ES) Nr. 180/2014 9 straipsnį, ėminys.
            
            
               3.   Nukrypstant nuo Įgyvendinimo reglamento (ES) Nr. 180/2014 22 straipsnio, tais atvejais, kai dėl taikomų kovos su COVID-19 pandemija priemonių valstybės narės negali atokiausiuose regionuose atlikti patikrų vietoje pagal tame straipsnyje nustatytas taisykles, jos gali nuspręsti 2022 metais jas organizuoti pagal šio straipsnio 4 dalyje nustatytas taisykles.
            
            
               4.   Kompetentingos institucijos, remdamosi rizikos analize, atlikta pagal Įgyvendinimo reglamento (ES) Nr. 180/2014 24 straipsnio 1 dalį, patikras vietoje atlieka atrinkdamos bent 3 % pagalbos paraiškų. Kiekvieno veiksmo atveju ėminys taip pat turi reprezentuoti bent 3 % visos pagalbos sumos.
            
            
               5.   Nukrypstant nuo Įgyvendinimo reglamento (ES) Nr. 180/2014 16 straipsnio 2 dalies ir 22 straipsnio, tais atvejais, kai dėl taikomų kovos su COVID-19 pandemija priemonių valstybės narės su specialiomis atokiausiems regionams skirtomis priemonėmis susijusių patikrų vietoje negali atlikti pagal tose nuostatose 2022 metams nustatytas taisykles, jos gali nuspręsti:
               
                           a)
                        
                        
                           vietoj patikrų vietoje naudoti naujas technologijas, įskaitant su geografine vietove susietas nuotraukas, nuotraukas su nurodyta data, bepiločių orlaivių stebėjimo ataskaitas su nurodyta data, vaizdo konferencijas su paramos gavėjais arba bet kokius atitinkamus patvirtinamuosius dokumentus, kuriais galėtų būti remiamasi tikrinant, ar tinkamai įgyvendinamos priemonės;
                        
                     
                           b)
                        
                        
                           tas patikras atlikti bet kuriuo tų metų laikotarpiu su sąlyga, kad atliekant patikras vis dar įmanoma patikrinti atitiktį pagalbos ir (arba) paramos skyrimo sąlygoms, taip pat po to, kai išmokėta galutinė išmoka.
                        
                     
         
         
            2 SKIRSNIS
         
         
            
               Nuo Įgyvendinimo reglamento (ES) Nr. 181/2014 nukrypti leidžiančios nuostatos
            
         
         
            5 straipsnis
            
               1.   Nukrypstant nuo Įgyvendinimo reglamento (ES) Nr. 181/2014 13 straipsnio 2 dalies, tais atvejais, kai dėl taikomų kovos su COVID-19 pandemija priemonių Graikija negali atlikti fizinių patikrų pagal toje nuostatoje įtvirtintas taisykles, ji gali nuspręsti 2022 metais jas organizuoti pagal šio straipsnio 2 dalyje nustatytas taisykles.
            
            
               2.   Per fizines patikras, kurios mažosiose Egėjo jūros salose atliekamos tuomet, kai įvežami žemės ūkio produktai, tikrinamas reprezentatyvusis bent 3 % sertifikatų, pateiktų pagal Įgyvendinimo reglamento (ES) Nr. 181/2014 7 straipsnį, ėminys. Per fizines patikras, kurios mažosiose Egėjo jūros salose atliekamos tuomet, kai vykdomas to reglamento 3 skirsnyje nustatytas žemės ūkio produktų eksportas arba siuntimas, tikrinamas reprezentatyvusis bent 3 % operacijų ėminys, remiantis Graikijos nustatytais rizikos profiliais.
            
            
               3.   Nukrypstant nuo Įgyvendinimo reglamento (ES) Nr. 181/2014 20 straipsnio, tais atvejais, kai dėl taikomų kovos su COVID-19 pandemija priemonių Graikija negali atlikti patikrų vietoje pagal tame straipsnyje nustatytas taisykles, ji gali nuspręsti 2022 metais jas organizuoti pagal šio straipsnio 4 dalyje nustatytas taisykles.
            
            
               4.   Kompetentingos institucijos, remdamosi rizikos analize pagal Įgyvendinimo reglamento (ES) Nr. 181/2014 22 straipsnio 1 dalį, kiekvieno veiksmo atveju patikras vietoje atlieka atrinkdamos bent 3 % pagalbos paraiškų. Kiekvieno veiksmo atveju ėminys taip pat turi reprezentuoti bent 3 % visos pagalbos sumos.
            
            
               5.   Nukrypstant nuo Įgyvendinimo reglamento (ES) Nr. 181/2014 13 straipsnio 2 dalies ir 20 straipsnio, tais atvejais, kai dėl taikomų kovos su COVID-19 pandemija priemonių Graikija su specialiomis atokiausiems regionams skirtomis priemonėmis susijusių patikrų vietoje negali atlikti pagal tose nuostatose 2022 metams nustatytas taisykles, ji gali nuspręsti:
               
                           a)
                        
                        
                           vietoj patikrų vietoje naudoti naujas technologijas, įskaitant su geografine vietove susietas nuotraukas, nuotraukas su nurodyta data, bepiločių orlaivių stebėjimo ataskaitas su nurodyta data, vaizdo konferencijas su paramos gavėjais arba bet kokius atitinkamus patvirtinamuosius dokumentus, kuriais galėtų būti remiamasi tikrinant, ar tinkamai įgyvendinamos priemonės;
                        
                     
                           b)
                        
                        
                           tas patikras atlikti bet kuriuo tų metų laikotarpiu su sąlyga, kad atliekant patikras vis dar įmanoma patikrinti atitiktį pagalbos ir (arba) paramos skyrimo sąlygoms, taip pat po to, kai išmokėta galutinė išmoka.
                        
                     
         
         III SKYRIUS
         
            NUO TAISYKLIŲ, KURIOMIS ĮGYVENDINAMAS BENDRAS RINKŲ ORGANIZAVIMAS, NUKRYPTI LEIDŽIANČIOS NUOSTATOS
         
         
            1 SKIRSNIS
         
         
            
               Nuo Įgyvendinimo reglamento (ES) 2017/892 nukrypti leidžiančios nuostatos
            
         
         
            6 straipsnis
            
               1.   Nukrypstant nuo Įgyvendinimo reglamento (ES) 2017/892 24 straipsnio, su pripažinimo kriterijais susijusios patikros vietoje netaikomos 2022 metais.
            
            
               2.   Nukrypstant nuo Įgyvendinimo reglamento (ES) 2017/892 27 straipsnio 2 dalies, 2022 metais per to reglamento 27 straipsnyje nurodytas patikras vietoje tikrinamas ėminys turi atitikti ne mažiau kaip 10 % visos 2021 metais prašomos pagalbos sumos.
            
            
               3.   Nukrypstant nuo Įgyvendinimo reglamento (ES) 2017/892 27 straipsnio 7 dalies, taisyklė, kad su atskirais ūkiais susiję gamintojų organizacijų narių veiksmai, įtraukti į to reglamento 27 straipsnio 2 dalyje nurodytą ėminį, tikrinami bent vieną kartą apsilankant veiksmo įgyvendinimo vietoje, kad būtų patikrinta, kaip veiksmas įgyvendinamas, netaikoma 2022 metais atliekamoms patikroms vietoje.
            
            
               4.   Nukrypstant nuo Įgyvendinimo reglamento (ES) 2017/892 29 straipsnio 2 dalies, 2022 metais valstybės narės gali patikrinti mažesnę visų iš rinkos pašalintų produktų, nepriklausomai nuo jų numatomos paskirties, procentinę dalį, nei įtvirtinta toje nuostatoje, jei ši procentinė dalis yra ne mažesnė kaip 10 % konkrečios gamintojų organizacijos atitinkamo prekybos metų produkcijos kiekio.
            
            
               5.   Nukrypstant nuo Įgyvendinimo reglamento (ES) 2017/892 30 straipsnio 3 dalies, 2022 metais per kiekvieną patikrą tikrinamas ėminys, atitinkantis ne mažiau kaip 3 % produktų, kuriuos gamintojų organizacija pašalino iš rinkos 2021 prekybos metais, kiekio.
            
            
               6.   Nukrypstant nuo Įgyvendinimo reglamento (ES) 2017/892 27 straipsnio 2 ir 7 dalių, 29 straipsnio 2 dalies, 30 straipsnio 3 dalies ir 31 straipsnio 1 ir 2 dalių, tais atvejais, kai dėl taikomų kovos su COVID-19 pandemija priemonių valstybės narės negali atlikti patikrų vietoje laikydamosi tose nuostatose išdėstytų reikalavimų, 2022 metais patikras vietoje galima pakeisti valstybių narių nustatytinomis kitų rūšių patikromis, pavyzdžiui, nuotraukomis su nurodyta data, bepiločių orlaivių stebėjimo ataskaitomis su nurodyta data, administracinėmis patikromis arba vaizdo konferencijomis su paramos gavėjais.
            
         
         
            2 SKIRSNIS
         
         
            
               Nuo Įgyvendinimo reglamento (ES) 2016/1150 nukrypti leidžiančios nuostatos
            
         
         
            7 straipsnis
            
               1.   Nukrypstant nuo Įgyvendinimo reglamento (ES) 2016/1150 32 straipsnio 1 dalies ir 42 straipsnio 3 dalies, tais atvejais, kai dėl taikomų kovos su COVID-19 pandemija priemonių valstybės narės negali atlikti patikrų vietoje laikydamosi tose nuostatose išdėstytų reikalavimų, 2022 finansiniais metais tokias patikras gali pakeisti valstybių narių nustatytini kitų rūšių tikrinimo būdai (pavyzdžiui, nuotraukos su nurodyta data, bepiločių orlaivių stebėjimo ataskaitos su nurodyta data, administracinės patikros arba vaizdo konferencijos su paramos gavėjais), kuriais užtikrinama, kad būtų laikomasi taisyklių, susijusių su vyno sektoriaus paramos programomis.
            
            
               2.   Nukrypstant nuo Įgyvendinimo reglamento (ES) 2016/1150 43 straipsnio 3 dalies, tais atvejais, kai dėl taikomų kovos su COVID-19 pandemija priemonių valstybės narės negali atlikti patikrų vietoje laikydamosi toje nuostatoje išdėstytų reikalavimų, 2022 finansiniais metais tokios su neprinokusių vynuogių derliaus nuėmimu susijusios patikros atliekamos iki 2022 m. rugsėjo 15 d.
            
         
         
            3 SKIRSNIS
         
         
            
               Nuo Įgyvendinimo reglamento (ES) 2018/274 nukrypti leidžiančios nuostatos
            
         
         
            8 straipsnis
            
               1.   Nukrypstant nuo Įgyvendinimo reglamento (ES) 2018/274 27 straipsnio 3 dalies, tais atvejais, kai dėl taikomų kovos su COVID-19 pandemija priemonių 2022 metais vynuogių derliaus nuėmimo laikotarpiu valstybės narės negali surinkti ir ištirti to reglamento III priedo II dalyje nustatyto šviežių vynuogių ėminių skaičiaus, jos gali nukrypti nuo to ėminių skaičiaus reikalavimo.
            
            
               2.   Nukrypstant nuo Įgyvendinimo reglamento (ES) 2018/274 31 straipsnio 2 dalies b punkto, tais atvejais, kai dėl taikomų kovos su COVID-19 pandemija priemonių 2022 metais valstybės narės negali atlikti patikrų vietoje laikydamosi toje nuostatoje išdėstytų reikalavimų, atlikdamos tokias patikras, jos patikrina ne mažiau kaip 3 % visų vynuogių augintojų, nurodytų vynuogynų registre.
            
            
               3.   Nukrypstant nuo Įgyvendinimo reglamento (ES) 2018/274 31 straipsnio 2 dalies c punkto, tais atvejais, kai dėl taikomų kovos su COVID-19 pandemija priemonių valstybės narės negali atlikti sistemingų patikrų vietoje, jos gali 2022 metais laikinai sustabdyti tokias patikras, kurios turi būti atliekamos vynmedžiais apsodintuose plotuose, kurie nėra įtraukti į jokią vynuogių augintojo bylą.
            
         
         
            4 SKIRSNIS
         
         
            
               Nuo Įgyvendinimo reglamento (ES) Nr. 615/2014 nukrypti leidžiančios nuostatos
            
         
         
            9 straipsnis
            Nukrypstant nuo Įgyvendinimo reglamento (ES) Nr. 615/2014 6 straipsnio, jei dėl taikomų kovos su COVID-19 pandemija priemonių valstybės narės negali laiku atlikti patikrų vietoje 2022 kalendoriniais metais, valstybės narės gali nuspręsti patikras vietoje iš dalies arba visiškai pakeisti administracinėmis patikromis arba naudoti atitinkamus įrodymus, įskaitant su geografine vietove susietas nuotraukas, vaizdo pokalbius arba kitus elektronine forma saugomus įrodymus.
         
         
            5 SKIRSNIS
         
         
            
               Nuo Įgyvendinimo reglamento (ES) 2015/1368 nukrypti leidžiančios nuostatos
            
         
         
            10 straipsnis
            Nukrypstant nuo Įgyvendinimo reglamento (ES) 2015/1368 8 straipsnio 3 dalies, valstybės narės gali nuspręsti 2022 bitininkystės metais nukrypti nuo reikalavimo atlikti bent 5 % pagalbos paraiškų teikėjų pagal jų bitininkystės programas patikras vietoje su sąlyga, kad vietoj planuotų patikrų vietoje jos atliks alternatyvias patikras, prašydamos pateikti nuotraukų, rengdamos vaizdo pokalbius arba naudodamosi bet kokiomis kitomis priemonėmis, kuriomis galėtų būti remiamasi tikrinant, ar tinkamai įgyvendinamos bitininkystės programoje numatytos priemonės.
         
         IV SKYRIUS
         
            ĮGYVENDINIMO REGLAMENTO (ES) 2021/725 PAKEITIMAI
         
         
            11 straipsnis
            Įgyvendinimo reglamentas (ES) 2021/725 iš dalies keičiamas taip:
            
                        1.
                     
                     
                        3 straipsnis iš dalies keičiamas taip:
                        
                                    a)
                                 
                                 
                                    6 dalis pakeičiama taip:
                                    
                                       „6.   Nukrypstant nuo Įgyvendinimo reglamento (ES) Nr. 809/2014 35 straipsnio, valstybės narės gali nuspręsti netaikyti tikrinimo normos padidinimo, kuris turėjo būti atliekamas 2021 paraiškų teikimo metais šio straipsnio 2–5 dalyse nurodytų pagalbos schemų ir paramos priemonių atveju.“;
                                    
                                 
                              
                                    b)
                                 
                                 
                                    10 dalis pakeičiama taip:
                                    
                                       „10.   Nukrypstant nuo Įgyvendinimo reglamento (ES) Nr. 809/2014 50 straipsnio 5 dalies, valstybės narės gali nuspręsti netaikyti tikrinimo normos padidinimo, kuris turėjo būti atliekamas 2021 kalendoriniais metais šio straipsnio 2–5 dalyse nurodytų pagalbos schemų ir paramos priemonių atveju.“;
                                    
                                 
                              
                                    c)
                                 
                                 
                                    13 dalis pakeičiama taip:
                                    
                                       „13.   Nukrypstant nuo Įgyvendinimo reglamento (ES) Nr. 809/2014 68 straipsnio 4 dalies, valstybės narės gali nuspręsti netaikyti tikrinimo normų padidinimo, kuris turėjo būti atliekamas 2021 paraiškų teikimo metais.“;
                                    
                                 
                              
                  
                        2.
                     
                     
                        5 straipsnio 6 dalis pakeičiama taip:
                        
                           „6.   Nukrypstant nuo Reglamento (ES) Nr. 1306/2013 59 straipsnio 5 dalies, valstybės narės gali nuspręsti netaikyti tikrinimo normos padidinimo, kuris turėjo būti atliekamas 2021 paraiškų teikimo metais šio straipsnio 1–5 dalyse nurodytų pagalbos schemų ir paramos priemonių atveju.“;
                        
                     
                  
                        3.
                     
                     
                        6 straipsnio 6 dalis pakeičiama taip:
                        
                           „6.   Nukrypstant nuo Reglamento (ES) Nr. 1306/2013 59 straipsnio 5 dalies, Graikija gali nuspręsti netaikyti tikrinimo normos padidinimo, kuris turėjo būti atliekamas 2021 paraiškų teikimo metais šio straipsnio 1–5 dalyse nurodytų pagalbos schemų ir paramos priemonių atveju.“
                        
                     
                  
         V SKYRIUS
         
            BENDROSIOS NUOSTATOS
         
         
            12 straipsnis
            Į valstybių narių, kurios taiko I, II ir III skyrių nuostatas, valdymo deklaraciją, kuri rengiama remiantis Reglamento (ES) Nr. 1306/2013 7 straipsnio 3 dalies pirmos pastraipos b punktu, 2022 ir 2023 finansiniais metais įtraukiamas patvirtinimas, kad išvengta permokų paramos gavėjams ir atlikus visos būtinos informacijos patikrinimą pradėtas nepagrįstai išmokėtų sumų susigrąžinimo procesas.
         
         VI SKYRIUS
         
            BAIGIAMOSIOS NUOSTATOS
         
         
            13 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            I ir II skyriai, III skyriaus 3 ir 4 skirsniai ir IV skyrius taikomi nuo 2022 m. sausio 1 d.
            III skyriaus 1 ir 2 skirsniai taikomi nuo 2021 m. spalio 16 d.
            III skyriaus 5 skirsnis taikomas nuo 2021 m. rugpjūčio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. liepos 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 549.
         
            (2)  OL L 78, 2013 3 20, p. 23.
         
            (3)  OL L 78, 2013 3 20, p. 41.
         
            (4)  2020 m. balandžio 16 d. Komisijos įgyvendinimo reglamentas (ES) 2020/532, kuriuo 2020 metų atžvilgiu nukrypstama nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) 2017/39, (ES) 2015/1368 ir (ES) 2016/1240 nuostatų dėl tam tikrų administracinių patikrų ir patikrų vietoje, kurios turi būti atliekamos įgyvendinant bendrą žemės ūkio politiką (OL L 119, 2020 4 17, p. 3).
         
            (5)  2021 m. gegužės 4 d. Komisijos įgyvendinimo reglamentas (ES) 2021/725, kuriuo 2021 metais nukrypstama nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) Nr. 615/2014 ir (ES) 2015/1368 nuostatų dėl tam tikrų administracinių patikrų ir patikrų vietoje, kurios turi būti atliekamos įgyvendinant bendrą žemės ūkio politiką (OL L 155, 2021 5 5, p. 8).
         
            (6)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).
         
            (7)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
         
            (8)  2014 m. vasario 20 d. Komisijos įgyvendinimo reglamentas (ES) Nr. 180/2014, kuriuo nustatomos Europos Parlamento ir Tarybos reglamento (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams, taikymo taisyklės (OL L 63, 2014 3 4, p. 13).
         
            (9)  2014 m. vasario 20 d. Komisijos įgyvendinimo reglamentas (ES) Nr. 181/2014, kuriuo nustatomos Europos Parlamento ir Tarybos reglamento (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms, taikymo taisyklės (OL L 63, 2014 3 4, p. 53).
         
            (10)  2017 m. kovo 13 d. Komisijos įgyvendinimo reglamentas (ES) 2017/892, kuriuo nustatomos Europos Parlamento ir Tarybos reglamento (ES) Nr. 1308/2013 taikymo vaisių bei daržovių ir perdirbtų vaisių bei daržovių sektoriuose taisyklės (OL L 138, 2017 5 25, p. 57).
         
            (11)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (12)  2016 m. balandžio 15 d. Komisijos įgyvendinimo reglamentas (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės (OL L 190, 2016 7 15, p. 23).
         
            (13)  2017 m. gruodžio 11 d. Komisijos įgyvendinimo reglamentas (ES) 2018/274, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl leidimų sodinti vynmedžius išdavimo tvarkos, sertifikavimo, įvežimo ir išvežimo operacijų registro, privalomųjų deklaracijų bei pranešimų ir Europos Parlamento ir Tarybos reglamento (ES) Nr. 1306/2013 nuostatų dėl atitinkamų patikrų taikymo taisyklės ir panaikinamas Komisijos įgyvendinimo reglamentas (ES) 2015/561 (OL L 58, 2018 2 28, p. 60).
         
            (14)  2017 m. gruodžio 11 d. Komisijos deleguotasis reglamentas (ES) 2018/273, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl leidimų sodinti vynmedžius išdavimo tvarkos, vynuogynų registro, lydimųjų dokumentų ir sertifikavimo, įvežimo ir išvežimo operacijų registro, privalomųjų deklaracijų, pranešimų bei praneštos informacijos skelbimo ir Europos Parlamento ir Tarybos reglamento (ES) Nr. 1306/2013 nuostatos dėl atitinkamų patikrų bei nuobaudų, iš dalies keičiami Komisijos reglamentai (EB) Nr. 555/2008, (EB) Nr. 606/2009 bei (EB) Nr. 607/2009 ir panaikinamas Komisijos reglamentas (EB) Nr. 436/2009 bei Komisijos deleguotasis reglamentas (ES) 2015/560 (OL L 58, 2018 2 28, p. 1).
         
            (15)  2014 m. birželio 6 d. Komisijos įgyvendinimo reglamentas (ES) Nr. 615/2014, kuriuo nustatomos Europos Parlamento ir Tarybos reglamentų (ES) Nr. 1306/2013 ir (ES) Nr. 1308/2013 taikymo taisyklės, susijusios su darbo programomis, skirtomis alyvuogių aliejaus ir valgomųjų alyvuogių sektoriams remti (OL L 168, 2014 6 7, p. 95).
         
            (16)  2015 m. rugpjūčio 6 d. Komisijos įgyvendinimo reglamentas (ES) 2015/1368, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl pagalbos bitininkystės sektoriuje taikymo taisyklės (OL L 211, 2015 8 8, p. 9).
         
            (17)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).
         
            (18)  1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos (OL L 206, 1992 7 22, p. 7).
         
            (19)  2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos (OL L 20, 2010 1 26, p. 7).
         
            (20)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487).